### | | | | --- | --- | | | | | --- | | **Byråd** 23. februar 2016 Sagsnr. 710-2016-2868 Dok.nr. 710-2016-95626 Sagsbehandler DPURZI | | 26.                 Revideret kvalitetsstandard for forebyggende hjemmebesøg 2016 - Åbent

###

|  |  |
| --- | --- |
| Tidl. politisk behandling |  |
| Forventet sagsgang | SS-U, ØK, BY |
| Lovgrundlag |  |

###

**SAGENS INDHOLD**

Byrådet skal i denne sag tage
stilling til et forslag til revideret kvalitetsstandard for forebyggende
hjemmebesøg i 2016.

Kvalitetsstandarden beskriver målgruppen
og det serviceniveau, som Byrådet fastlægger for de forebyggende hjemmebesøg i
Favrskov Kommune.

Formålet med et forebyggende
hjemmebesøg er at give borgeren et sundhedsfremmende og forebyggende tilbud,
hvor der sættes fokus på borgerens ressourcer og evne til at mestre sit liv.
Der gives råd og vejledning, så borgeren så vidt muligt selv kan løse problemer
af helbredsmæssig, social og praktisk karakter. Derudover oplyses om relevante
tilbud og aktiviteter både i kommunalt regi og i lokalsamfundet.

Byrådet godkendte 15. december
2015 kvalitetsstandarden for ældre- og sundhedsområdet, som kvalitetsstandarden
for de forebyggende hjemmebesøg er en del af. Der blev i forbindelse med sagen
gjort opmærksom på, at der var en lovændring på vej vedrørende forebyggende
hjemmebesøg med ikrafttræden 1. januar 2016.

Den ændrede lovgivning medfører
både, at målgruppen og serviceniveauet for de forebyggende hjemmebesøg ændres. Dette
nødvendiggør en revidering af kvalitetsstandarden for de forebyggende
hjemmebesøg.

Tidligere var tilbuddet om
forebyggende hjemmebesøg rettet mod alle borgere over 75 år, der ikke i
forvejen modtager både personlig og praktisk hjælp, eller som ikke bor i
plejebolig.

I den nye lov er målgruppen
opdelt i to kategorier:

1. Alle
borgere i det år de fylder 75 år samt igen årligt fra de fylder 80 år.

2. Borgere
i alderen 65 til 79 år, som er i særlig risiko for at få nedsat social, psykisk
eller fysisk funktionsevne.

For at give et samlet overblik
over de foreslåede ændringer er den aktuelle kvalitetstandard og forslaget til
revideret kvalitetsstandard vedlagt som bilag.

[adresse] serviceniveau
har hidtil været, at alle borgere over 75 år bliver tilbudt ét årligt besøg af
ca. 1 times varighed.

I forslaget til revideret
kvalitetsstandard vil borgere i kategori 1 blive tilbudt ét forebyggende besøg
det år de fylder 75 år, og herefter årligt fra de fylder 80 år. Hvis borgerne
ønsker det, kan de i stedet for individuelle besøg deltage i et fællesarrangement
med ligestillede borgere.

Borgere i kategori 2 vil blive
tilbudt forebyggende besøg efter behov eventuelt suppleret med tilbud om
deltagelse i ét årligt fællesarrangement med ligestillede borgere.

Borgere, der i forvejen modtager
både personlig pleje og praktisk hjælp eller som bor i plejebolig undtages fra
tilbuddene om forebyggende hjemmebesøg.

**VURDERING**

Frem til udgangen af 2015 har ca.
2.740 borgere været berettiget til et årligt forebyggende hjemmebesøg i
Favrskov Kommune. Ca. 50 % har taget imod tilbuddet svarende til ca. 1.370
årlige ordinære besøg. Desuden har der hvert år været afholdt fire forebyggende
fællesmøder for borgere, der netop er fyldt 75 år.

I [adresse] udgør borgerne
i kategori 1 ca. 2.070 personer. Hvis ca. 50 % tager imod tilbuddet, skal der
dermed aflægges ca. 1.035 besøg årligt indenfor denne målgruppe.

I [adresse] udgør borgerne
i alderskategorien 65-79 år (kategori 2) i alt ca. 6.550 personer. Det vides
ikke, hvor mange af disse borgere, der vurderes til at være i særlig risiko for
at få nedsat social, psykisk eller fysisk funktionsevne, og som derfor er
berettiget til besøg efter behov. Social og Sundhed vurderer, at der vil være
tale om en mindre andel.

Borgerne i kategori 2 vil blive
kontaktet, hvis Favrskov Kommune får henvendelse fra f.eks. praktiserende læge,
pårørende, naboer eller eget personale. Herudover vil borgere, der for nylig
har mistet en ægtefælle, blive kontaktet. Der vil således ikke blive foretaget
systematisk screening af alle borgere i aldersgruppen.

Social og Sundhed vurderer, at
det er positivt, at lovændringen medfører, at de forebyggende hjemmebesøg i
højere grad målrettes til borgerne efter behov fremfor alder.

**ØKONOMI**

I loven er der taget udgangspunkt
i, at ændringen af målgruppen for forebyggende hjemmebesøg vil være
udgiftsneutral for kommunerne.

Kvalitetsstandarden for
forebyggende hjemmebesøg er derfor udarbejdet med baggrund i den nuværende
økonomiske ramme.

Revisionen af kvalitetsstandarden
vurderes ikke aktuelt at medføre merudgifter for Favrskov Kommune. Besøgene hos
borgere i kategori 2 vil medføre flere udgifter for Favrskov Kommune, idet der
er tale om en ny målgruppe. Omkostningerne forbundet med udvidelsen af
målgruppen forventes imidlertid udlignet ved, at velfungerende borgere mellem
76 og 79 år fremover ikke tilbydes besøg.

I den forbindelse skal det
bemærkes, at gruppen af borgere i kategori 1 vil stige i de kommende år som
følge af den generelle demografiske udvikling.

Tidligere har de forebyggende
hjemmebesøg været varetaget af 4 deltidsansatte medarbejdere. Kapaciteten er
fra 1. januar 2016 blevet justeret til 3 deltidsansatte medarbejdere som en
konsekvens af bortfaldet af puljen til løft af ældreområdet (ældremilliarden), der i
2014 og 2015 finansierede en udvidet indsats på området.

Social og Sundhed forventer, at
der fremover vil være flere borgere, som deltager i fællesarrangementer frem
for individuelle besøg. På den måde vil personaleressourcerne på området kunne anvendes
mere effektivt. Årsagen er, at det er mere ressourcekrævende at gennemføre
individuelle besøg fremfor fællesarrangementer med flere deltagere.

**INDDRAGELSE**

Ældrerådet vil blive orienteret
om ændringerne i kvalitetsstandarden for forebyggende hjemmebesøg på deres møde
24. februar 2016.

**INDSTILLING**

Direktøren for Social og Sundhed
indstiller til Byrådet:

1. At den reviderede kvalitetsstandard for forebyggende
hjemmebesøg 2016 godkendes.

**BESLUTNING**

***Social- og Sundhedsudvalget, 2. februar 2016:***

Fraværende:Ingen

Indstilles godkendt.

***Økonomiudvalget, 16. februar 2016:***

Fraværende:Einar Winther, Majken Svendsen, Nicolaj Paulsen
Noah Toft

Indstilles godkendt.

**Bilag**

|  |  |
| --- | --- |
| AKTUEL kvalitetsstandard for forebyggende hjemmebesøg | 710-2016-20766 |
| REVIDERET kvalitetsstandard for forebyggende hjemmebesøg | 710-2016-20767 |